Încă un accident rutier grav s-a produs, marți, pe șoselele din România, de această dată în județul Argeș. Trei oameni au fost implicați în tragedia care a avut loc pe DJ 703 B, în orașul Costești, iar unul dintre ei a murit.
Victima care a decedat este un preot din localitate. De asemenea, unul dintre răniți este tot preot, arată presa locală. Conform datelor transmise de polițiștii argeșeni, accidentul a avut loc între două mașini.
În urma impactului puternic, preotul decedat, Ilie G., a rămas încarcerat. La fața locului au sosit pompierii și mai multe echipaje medicale. În cele din urmă, victima, în vârstă de 46 de ani, a fost scoasă dintre fiarele mașinii.
Din păcate, el a fost găsit în stop cardio-respirator. Medicii de pe ambulanță să îl resusciteze, însă eforturile acestora au fost în zadar. În cele din urmă, bărbatul de 46 de ani, care slujea la o biserică din orașul Costești, a fost declarat decedat.
Celălalt preot, în vârstă tot de 46 de ani, a fost grav rănit. El a fost preluat de un elicopter SMURD și transportat la spital. Deocamdată, nu se cunosc circumstanțele în care s-a produs această tragedie.
Cert este că șoferul celei de-a doua mașini implicate, un tânăr de 18 ani, a fost și el rănit. Băiatul a fost transportat la spital de un echipaj al Serviciului Județean de Ambulanță Argeș. Se pare că starea lui este stabilă.
În urma evenimentului, traficul rutier a fost blocat pe DJ 703B, pe ambele sensuri. O altă tragedie a fost raportată pe străzile din Argeș, la finalul săptămânii trecute. Un șofer beat a intrat cu autoturismul într-un gard din beton.
Tânărul de 19 ani și-a ucis prietenul aflat pe scaunul din dreapta. Cei doi băieți, ambii din județul Teleorman, se aflau în localitatea Popești, din Argeș, aici unde plănuiau să se întâlnească cu două fete.
Distracția s-a transformat într-un eveniment cumplit, după ce șoferul de 19 ani, care se afla sub influența băuturilor alcoolice, a pierdut controlul asupra volanului și a ajuns într-un cap de pod, apoi într-un gard din beton.